
DECISIÓ 23/04

Assumpte: Programa Sabadell actual, emès pel Canal 50 Vallès, el 17 de febrer de 2004 a les    hores.

1. El 3 de març de 2004, el senyor Isidre Soler Clarena, en nom i representació del Grup Municipal d’Entesa per Sabadell, formula una reclamació en relació amb el programa esmentat. El reclamant manifesta que el 17 de febrer de 2004 la Junta de Portaveus de l’Ajuntament de Sabadell va aprovar un acord sobre uns esdeveniments protagonitzats per membres del moviment okupa. En l’esmentat acord es condemnaven els insults i les agressions que van rebre alguns dels regidors així com els danys provocats sobre el mobiliari urbà. L’Acord es va aprovar amb els vots favorables dels partits que integren l’equip de govern i del PP. El reclamant exposa que Entesa per Sabadell, tot i compartir la condemna als actes violents, va abstenir-se perquè no estava d’acord a incloure en un mateix text les condemnes a les agressions i al moviment okupa.

En l’escrit de la reclamació es fa constar que, paral·lelament, Entesa per Sabadell va convocar una roda de premsa, el mateix dia 17, amb l’objectiu d’expressar els motius pels quals no havien signat l’Acord, i s’hi afegeix que a l’acte van assistir diversos mitjans de comunicació, també el Canal 50.

El reclamant afirma que el programa Sabadell actual, emès pel Canal 50 el 17 de febrer, es va dedicar a informar, gairebé d’una manera íntegra, sobre l’Acord de la Junta de Portaveus i en cap moment es va informar de la posició d’Entesa per Sabadell. Afegeix que aquest fet ha provocat que alguns partits i ciutadans hagin acusat aquesta formació política de donar suport a la violència. 

Per tot l’exposat, entenen que la informació emesa no ha estat tractada amb la necessària objectivitat que un mitjà de comunicació i un programa institucional han d’oferir i demanen que s’emeti un espai per poder exposar els motius que van portar Entesa per Sabadell a no signar l’Acord de la Junta de Portaveus.

2. El 23 de març de 2004 se sol·licita al Canal 50 TV el programa objecte de la reclamació.

3. L’1 d’abril de 2004, l’operador de televisió manifesta que el programa sol·licitat forma part d’un conveni subscrit entre el Canal 50 i l’Ajuntament de Sabadell, per la qual cosa informa que s’ha de demanar al Departament de Premsa de l’esmentat ajuntament.

4. L’1 d’abril de 2004, Entesa per Sabadell lliura còpia de la gravació del programa així com documents acreditatius de la reclamació formulada a l’ajuntament.

5. Analitzat el programa objecte de la reclamació, s’observa l’existència d’una careta d’entrada, amb el fons de pantalla blau, en la qual s’especifica el títol del programa i la sobreimpressió “Programa de publicitat institucional de l’activitat municipal”. A l’inici d‘aquest espai, la conductora informa del format especial del programa arran dels incidents de la setmana anterior a Sabadell com a conseqüència de l’ocupació de dos edificis públics per part d’un grup de joves.
A continuació, es mostren imatges dels fets, mentre una veu en off explica les reaccions polítiques dels integrants de l’equip govern, els quals emeten un comunicat de condemna a la violència i de denúncia dels actes incívics i violents, així com de l’Acord per tal d’iniciar els processos legals oportuns per desallotjar l’immoble ocupat.

Tot seguit, es realitza un debat al plató, amb els portaveus dels grups municipals que formen l’equip de govern, amb la finalitat d’analitzar els fets esmentats anteriorment. El debat s’inicia amb un reportatge durant el qual una veu en off llegeix l’Acord de la Junta de Portaveus i alternativament es passen imatges i sobreimpressions en la pantalla d’alguns fragments d’aquest Acord (la durada total d’aquest fragment és de 5 minuts). La conductora del programa manifesta que Entesa per Sabadell es va abstenir en la signatura de l’Acord.

Durant els 25 minuts que dura el debat, els portaveus dels grups municipals que formen l’equip de govern (PSC, ICV-EUiA, ERC i CiU), tracten els temes següents: visió global dels fets, valoració d’aspectes com la manipulació, col·lectius que donen suport als grups violents, pintades a les parets dels carrers, ocupació de l’immoble municipal i voluntat de diàleg de l’equip de govern amb les persones que no mostrin actituds violentes. 

Del  contingut del debat no es desprèn una crítica al col·lectiu okupa, sinó a determinats individus. També es fa una crida al diàleg i al respecte envers les persones, a afavorir la participació i la integració de la ciutadania i a potenciar els mecanismes democràtics per expressar-se.

En l’espai dedicat a l’oposició, el PP disposa d’un minut de temps de notícia amb un insert del senyor Jordi Serrano, en el qual parla d’equipaments sanitaris de la ciutat i, més concretament, sobre la problemàtica de l’Aliança. Entesa per Sabadell  disposa d’1 minut i 3 segons de temps de notícia, en el qual demana millorar la solució a la demanda d’habitatge a Sabadell. En les declaracions d’Entesa, recollides mitjançant un insert de la senyora Neus García, s’afirma que el Pla del Govern no es suficient per cobrir les necessitats de la població.

En el segon bloc del programa, es tracten els temes que a continuació es detallen:

a) Equipaments d’habitatges per a la gent gran al barri de l’Oleguer

b) Pista coberta d’atletisme.

c) Rehabilitació del Nou Mercat Central, en el qual es fa un homenatge al senyor Domènec Altimira

d) Equipaments assistencials sanitaris, amb una entrevista al plató al senyor Pere Obiols, tinent d’alcalde de Salut.

En cadascuna d’aquestes notícies s’insereixen entrevistes tant als regidors i regidores competents en cadascuna de les matèries que es tracten com, en tres ocasions, a l’alcalde de Sabadell i a representants institucionals de Catalunya i de l’Estat. 

Finalitza el programa amb una notícia de caràcter cultural referida a l’activitat de la coral Els cantaires de Can Feu, amb motiu de la celebració del 10è aniversari.

Durant tot el programa, en el marge inferior esquerre de la pantalla apareix el logotip identificatiu de l’Ajuntament de Sabadell.

6. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 30 de juny de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació i reafirma els acords adoptats en la Decisió 21/01 d’aquest Consell, aprovada en el Ple del dia 21 de novembre de 2001. 

En aquest sentit, recorda a l’operador de televisió les obligacions següents: mantenir la sobreimpressió de publicitat institucional durant tota la durada del programa; respectar, en tot moment, els principis de pluralisme informatiu i establir els canals d’informació que garanteixin la igualtat de condicions de tots els grups polítics a l’hora preparar els temes que han de ser tractats en cada programa. 

7. El Consell acorda comunicar aquesta decisió a Entesa per Sabadell, al Canal 50 i a l’Ajuntament de Sabadell com a part interessada en el procediment.

Barcelona,  30 de juny de 2004

El president

Francesc Codina i Castillo

